**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov (ďalej len „návrh nariadenia vlády“) ako iniciatívny návrh podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je novelizácia príslušných ustanovení nariadenia vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov (ďalej len „nariadenie vlády č. 152/2013 Z. z.“) vo vzťahu k schválenému Strategickému plánu spoločnej poľnohospodárskej politiky 2023 – 2027 z dôvodu ich precizovania za účelom zabezpečenia ich jednoznačného výkladu a odstránenia problémov v aplikačnej praxi. Návrhom nariadenia vlády má dôjsť k zjednodušeniu administratívneho postupu pri oznamovaní náhrad Pôdohospodárskej platobnej agentúre (ďalej len „platobná agentúra“). Náhradu zvierat bude žiadateľ nahlasovať do Centrálneho registra hospodárskych zvierat (ďalej len „centrálna evidencia“).

Navrhovanou úpravou sa ďalej precizuje, že v prípade, ak žiadateľ zvieratá v stanovenej lehote, teda do 15 pracovných dní odo dňa rozhodujúcej udalosti, ktorou je podľa § 4 ods. 7 nariadenia vlády č. 152/2013 Z. z., najmä usmrtenie zvieraťa, úhyn zvieraťa, strata zvieraťa alebo odcudzenie zvieraťa, nenahradí predpísanou kategóriou zvierat, tieto zvieratá sa budú považovať za späťvzaté za predpokladu, že predmetná rozhodujúca udalosť je nahlásená do centrálnej evidencie v lehote, ktorú ustanovuje vyhláška Ministerstva pôdohospodárstva a rozvoja vidieka Slovenskej republiky č. 18/2012 Z. z. o identifikácii a registrácii oviec a kôz v znení neskorších predpisov (ďalej len „vyhláška č. 18/2012 Z. z.“), ako aj vyhláška Ministerstva pôdohospodárstva a rozvoja vidieka Slovenskej republiky č. 20/2012 Z. z., ktorou sa ustanovujú podrobnosti o identifikácii a registrácii hovädzieho dobytka v znení neskorších predpisov (ďalej len „vyhláška č. 20/2012 Z. z.“).

Navrhované úpravy sú nevyhnutné pre zabezpečenie právnej istoty, ochrany práv poľnohospodárov a sú zaručením bezproblémového, koherentného a efektívneho fungovania podpory vo forme priamych platieb.

Návrh nariadenia vlády bude mať pozitívne vplyvy na podnikateľské prostredie v kontexte znižovania administratívnej a finančnej záťaže žiadateľov. Návrh nariadenia vlády nebude mať vplyvy na rozpočet verejnej správy, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.